ECOWAS ​​ຍົກ​ເ​ລີກ ການ​ລົງ​ໂທດ​ ຕໍ່ປະ​ເທດ Mali
ECOWAS ເຊື່ອ​ວ່າ​ ຝ່າຍ​ກໍ່​ລັດຖະປະຫານ ມີ​ຄວາມ​ໝາຍ​ໝັ້ນ ຢ່າງ​ແທ້​ຈິງ ຕໍ່ການ​ກູ້​ເອົາ​ການ​ປົກຄອງ​​ໂດຍ ກົດໝາຍ​ລັດຖະທໍາ​ມະນູນ ກັບ​ຄືນ​ມາ
ປະຊາຄົມເສດຖະກິດຂອງກຸ່ມປະເທດອາຟຣິກາຕາເວັນຕົກ ຫຼື ECOWAS ໄດ້ຍົກເລີກ ການລົງໂທດຕໍ່ປະເທດ Mali ແລະກ່າວວ່າ ຕົນມີຄວາມເຊື່ອໝັ້ນວ່າ ພວກຜູ້ນໍາຂອງກຸ່ມ ກໍ່ລັດຖະປະຫານ ມີຄວາມໝາຍໝັ້ນຢ່າງແທ້ຈິງ ຕໍ່ການກອບກູ້ເອົາການປົກຄອງໂດຍກົດ ໝາຍລັດຖະທໍາມະນູນ ກັບຄືນມາ ທ່ານ Sonny Ugoh ຜູ້ອໍານວຍການຝ່າຍສື່ສານຂອງກຸ່ມ ECOWAS ໄດ້ບອກກັບ VOA ວ່າ ພວກຜູ້ນໍາຝ່າຍທະຫານໄດ້ດໍາເນີນຄວາມພະຍາຍາມຢ່າງແຂງແຮງພໍສົມຄວນ ແຕ່ວ່າ ປະຊາຄົມນາໆຊາດກໍຕຽມພ້ອມ ທີ່ຈະເຄື່ອນໄຫວຕອບຢ່າງເໝາະສົມ ຖ້າຫາກວ່າ ຂໍ້ຕົກລົງກັນນັ້ນ ແຕກຫັກລົງ ປະທານາທິບໍດີ Mali ທ່ານ Amadou Toumani Toure ໄດ້ຍື່ນໃບລາອອກ ໃນວັນ ອາທິດວານນີ້ ຫຼາຍສັບປະດາຫຼັງຈາກທີ່ຖືກໂຄ່ນລົ້ມໂດຍພວກກໍ່ລັດຖະ ປະຫານນັ້ນ ທ່ານກ່າວວ່າ ທ່ານໄດ້ລົງຈາກຕໍາແໜ່ງ ໂດຍບໍ່ໄດ້ຖືກບີບບັງຄັບແຕ່ຢ່າງໃດ ແລະຍ້ອນ ຄວາມຮັກປະເທດຊາດຂອງທ່ານນັ້ນ ພາຍໃຕ້ຂໍ້ຕົກລົງທີ່ບັນລຸກັນໃນວັນສຸກແລ້ວນີ້ ອະດີດປະທານສະພາ ທ່ານ Dioncounda Traore ຈະດໍາລົງຕໍາແໜ່ງເປັນປະທານາທິບໍດີ ນໍາພາລັດຖະບານໄລຍະຂ້າມຜ່ານຈົນກວ່າ ຈະມີການເລືອກຕັ້ງໃໝ່ ກຸ່ມ ECOWAS ຮັບປາກທີ່ຈະຊ່ອຍ Mali ຕໍ່ສູ້ກັບພວກກະບົດ Tuareg ທີ່ໄດ້ຍຶດເອົາ ພາກສ່ວນໃຫຍ່ຂອງເຂດເໜືອຂອງປະເທດ ແລະໄດ້ປະກາດເຂດນັ້ນ ເປັນເອກກະລາດ ໃນອາທິດແລ້ວນີ້ ຫລັງຈາກການກໍ່ລັດຖະປະການຂອງຝ່າຍທະຫານ ພວກຜູ້ນໍາລັດຖະປະຫານ ໄດ້ອ້າງເຫດຜົນໃນການຍຶດເອົາອໍານາດ ວ່າມີສາເຫດມາຈາກ ການປະຕິບັດງານຢ່າງບໍ່ໄດ້ຜົນຂອງລັດຖະບານຊຸດເກົ່າ ໃນການປາບປາມພວກກະບົດ ຊາວ Tuareg ນັ້ນ ໃນວັນອາທິດວານນີ້ ກະຊວງການຕ່າງປະເທດສະຫະລັດ ໄດ້ຍົກຍ້າຍພວກນັກອາສາ ສະໝັກPeace Corps ອອກຈາກມາລີ ແລະໄດ້ສະເໜີທີ່ຈະລໍາລຽງບັນດາພະນັກງານ ການທູດຂອງຕົນທີ່ບໍ່ຈໍາເປັນທັງໝົດນັ້ນອອກຈາກປະເທດດັ່ງກ່າວ ທາງການສະຫະລັດກ່າວວ່າ ສະຖານະການໃນມາລີ ຍັງຢູ່ໃນສະພາບທີ່ມີການປ່ຽນແປງ ໄດ້ງ່າຍ ແລະຍາກທີ່ຈະຄາດຄະເນໄດ້ ສະຫະລັດຍັງກ່າວວ່າມີໄພຂົ່ມຂູ່ຈາກການລັກ ພາຕົວ ແລະໂຈມຕີຊາວຕາເວັນຕົກ ໃນພາກເໜືອຂອງປະເທດ ມາລີ ນໍາອີກ